Hvis der er én dag på året, alle efterskoleelever frygter mere end noget, så er det den allersidste dag. Den dag, hvor deres værelser og et års oplevelser skal pakkes ned i tasker, sættes ud bag i forældrenes bagagerum og køres hjem. Den dag, hvor det er blevet tid til at sige farvel. Den dag var i dag, lørdag. Også på Aabybro Efterskole, hvor 220 elever pludselig var færdige med deres år med faglighed, fællesskab og personlig udvikling. En af dem var Lukas Jensen fra Hobro. - Jeg føler ikke, det er sidste dag i dag, sagde hans kammerat, mens skolen omkring dem summede af en trist travlhed. - Nej, men... Vi skal heller ikke hjem, vi skal videre, svarede Lukas Jensen. For det er ikke bare sådan lige at sige farvel. Heller ikke for Sara Christensen fra Brønderslev. - Det er en utroligt svær dag, og vi har nærmest grædt siden i går aftes. Det er en meget rørende dag, og alle har ligesom følelserne uden på tøjet, sagde Sara Christensen. - Lige nu er det totalt uoverskueligt at skulle væk herfra. Men selvfølgelig kommer vi videre, fortsatte hun, mens øjnene lige så stillede flød over med hede tårer. Også drengene måtte overgive sig, da det blev tid til at knuse hinanden farvel i gymnastiksalen. Ingen gik ram forbi, selv om der midt i farvellet også var plads til latter. - Det har været det bedste år i mit liv. Alle har været glade, og man har et fællesskab på en helt anden måde, end man har nogen andre steder. Man lærer hinanden bedre at kende, fordi man bor sammen, man sover sammen, man lever sammen, sagde Lukas Jensen.

Opsummering:
Der blev grædt spandevis af tårer i gymnastiksalen på Aabybro Efterskole, da det lørdag var tid til at sige farvel for eleverne.